

МОТИВИ ЗА КОНКРЕТНАТА НЕОБХОДИМОСТ ОТ ПРИЕМАНЕ
НА НАРЕДБА ЗА ИЗМЕНЕНИЕ И ДОПЪЛНЕНИЕ НА НАРЕДБА № 30 ЗА НАСЪРЧАВАНЕ НА ИНВЕСТИЦИИТЕ С ОБЩИНСКО ЗНАЧЕНИЕ В ОБЩИНА КУКЛЕН И ИЗДАВАНЕ НА СЕРТИФИКАТИ КЛАС В



І.Причини, които налагат приемането на наредбата.
Предложеният проект на Наредба № 30 за насърчаване на инвестициите с общинско значение в Община Куклен и издаване на сертификати клас В има за цел да приведе подзаконовата нормативна уредба в съответствие с изискванията на Закон за насърчаване на инвестициите и Правилник за прилагане на Закона за насърчаване на инвестициите. Проектът за изменение и допълнение на Наредба № 30 за насърчаване на инвестициите с общинско значение в Община Куклен и издаване на сертификати клас В предвижда създаване на правна яснота и точност в разпоредбата на чл. 7, ал. 1, т. 2, в която се прави следната промяна:
„Чл. 7, ал. 1, т. 2. предвиждат размер на инвестицията, ненадвишаващ минималния размер за клас Б по чл. 12, ал. 2, т. 5 от ЗНИ, определен с правилника за прилагане на закона;“
По проекта е извършена частична предварителна оценка на въздействието по чл. 20, ал. 2 от Закона за нормативните актове. На основание чл. 26, ал. 3 от Закона за нормативните актове, проектът е публикуван за обществена консултация на интернет страницата на община Куклен и на Портала за обществени консултации, като на заинтересованите лица и организации е предоставен срок от 30 дни за становища, възражения и предложения.
    Предложеният проект е възприел подход за структуриране на разпоредбата по начин, чрез който се елиминират основания за нейното изменение при промяна на минималния праг на инвестицията клас Б или необходимост от адаптиране към нови законови изисквания.
   Предложената нова редакция на чл. 7, ал. 1, т. 2. на наредбата е формулирана кратко, точно и ясно, съгласно чл. 36 от Указ № 883 за прилагане на Закона за нормативните актове.

II.Цел на наредбата.
 Целта на проекта е постигане съответствие на разпоредбата на наредбата и разпоредбите на Закон за насърчаване на инвестициите и Правилник за прилагане на Закона за насърчаване на инвестициите. В този сектор на нормативната уредба е налице динамика в настъпилите промени и предстоящи в процес на обществени консултации, като проектът на наредбата следва да отговори на тези нови изисквания и потребности. В предлаганата редакция на наредбата липсва необходимост от приемане на промени, свързани със Закона за въвеждане на еврото в Република България.

III. Финансови средства, необходими за прилагането на наредбата.
   Предложеният проект  няма да окаже въздействие върху общинския  бюджет. Отделно за изпълнението на проекта на наредбата не са необходими допълнителни разходи или други плащания от бюджета на общината.

ІV. Анализ за съответствие с правото на Европейския съюз.
  Предложеният проект не е свързан с транспониране на актове на Европейския съюз, поради което не се налага да бъде изготвена справка за съответствие с европейското право. 

